google/wiki40b huggingface dataset:
Josiah Quincy II

Familie

Quincy var far til Josiah Quincy III, president av Harvard University, borgermester av Boston, og medlem av Representantenes hus, og var selv sønn av oberst Josiah Quincy. Han var en etterkommer av Edmund Quincy som utvandret til Massachusetts i 1633. Hans kusine var Dorothy Quincy, guvernør John Hancocks hustru. Han var også en fjern slektning av John Adams via den andre presidentens ekteskap med Abigail Smith Adams.

Liv og virke

Quincy ble født i Boston i 1744 til oberst Josiah Quincy og Hannah Sturgis Quincy. I 1756, kort etter hans mors død, flyttet han sammen med sin far og søsken til deres slektssted i Braintree. I 1763 tok han eksamen ved Harvard og begynte å studere jus i advokatfirmaet til Oxenbridge Thacher, en dyktig advokat i Boston, og da Thacher døde i 1765 overtok han firmaet. Som en begavet taler avleverte han i 1766 en imponerende tale «om frihet», eller som andre minnes det, om betydningen av å være en patriot, ved eksamensfesten på Harvard hvor han hadde mottatt sin master. Talen fikk oppmerksomheten til Bostons patriotiske lederskap, og ved 1767 var han en hyppig bidragsyter til Samuel Adams avis Boston Gazette. Utgitt i begynnelsen under signaturen «Hyperion», var hans essayer kjent for deres fargerike retorikk og anklagelser om engelsk undertrykkelse. Den 12. februar 1770 publiserte han i Gazette et opprop til sine landsmenn om «å bryte av alle sosiale samkvem med de hvis handel forurenser, hvis luksusforgiftning, hvis grådighet er umettelig, og hvis unaturlige undertrykkelse ikke er til å tåle.» Han benyttet seg av signaturene «Mentor», «Callisthenes», «Marchmont Needham», og videre i sine senere brev til Boston Gazette. Etter Bostonmassakren den 5. mars 1770 forsvarte han og John Adams kaptein Presten og de anklagede soldatene, og sørget for at de ble frikjent. De som var anklagere var Robert Treat Paine og Josiahs elder bror Samuel Quincy, som kort tid etter ble gjort til regjeringsadvokat.
Grunnet sin helse reiste han sørover i 1773, og etterlot i hans dagbok en interessant redegjørelse av sine reiser og av samfunnet i Sør-Carolina. Denne reisen var viktig da den førte sørstatslederne i nærmere kontakt med de populære lederne i Massachusetts. Kanskje søkte han å fremme sin posisjon på forhånd for valget av delegater til Den første kontinentale kongress. I mai 1774 utga han Observations on the Act of Parliament, commonly called The Boston Port Bill, with Thoughts on Civil Society and Standing Armies («Observasjoner om parlamentets lov, vanligvis kalt for Bostons havnelov, med tanker om det sivile samfunn og de stående hæravdelinger»), hvor han inntrengende ba patrioter og helter om å komme sammen for opposisjon og for hevn. I september 1774 reiste han i all hemmelighet til England hvor han argumenterte for den amerikanske saken overfor britiske politikere som var sympatisk innstilt overfor de amerikanske koloniene. Den 16. mars 1775 reiste han tilbake, men underveis døde han av tuberkulose den 26. april 1775, akkurat innenfor sikte av kysten av Massachusetts.
Hobøl

Arealbruk

Hobøls totale areal er på 144 km², fordelt på 35 km² jordbruksareal, 100 km² skogbruksareal og 9 km² annet areal. (bl.a. byggeområder) De store skogsområdene gir gode muligheter for friluftsliv, jakt, fiske og lokalhistoriske opplevelser. Det bor 5481 personer i Hobøl kommune pr. 1. januar 2016.

Historie

I eldre tider ble Hobølelva kalt Mors, betydningen er ikke kjent idag, men det har sannsynligvis sammenheng med navnet Mjær, innsjøen elven har sitt opphav fra. Etter elven ble dalføret opprinnelig kalt Morsardalr, og i yngre form Mossedal.
Norges eldste bevarte norskspråklige brev, Brev fra kong Filippus Simonsson ca. 1207–1217, er fra kongen til «morsdølene».
Dovendyr

Beskrivelse

Dovendyr blir normalt mellom 58 og 70 cm høy og veier mellom 5 og 12 kilo. Kroppstemperaturen er lavere enn for andre pattedyr på tilsvarende størrelse. Den er ca. 30-34 grader ved aktivivitet og lavere ved hvile.
Føttene ser ut som kroker og forlemmene er betydelig lengre enn baklemmene. På forlemmene er det to eller tre fingre, på baklemmene alltid tre tær. Kloleddet kan slås inn mot hånd- eller fotflaten.
Magesekken er delt i fire, og en full mage er faktisk en tredjedel av vekten til dovendyret. Det kan ta en måned før maten er ute av kroppen. 
Dovendyret har en pels som vokser fra magen mot ryggen noe som gjør at vannet renner lettere av kroppen. Et dovendyr kan ikke føle mye kløe og smerte, og er derfor en perfekt vert for insekter som møll og nattsvermer. For å formere seg, legger insektene egg i avføringen til dovendyret. 
Dovendyret har en veldig treg avføringsprosess, så insektene har tid til å klatre ned og legge egg i avføringen før dovendyret er ferdig.
Dovendyr har riller i pelsen, der er det vokser mikroskopiske planter (alger) som gjør at pelsen får et grønt skjær.

Atferd

Dovendyret er et tredyr som kryper langsomt frem langs grenene hengende etter klørne, og beveger seg bare med store problemer på bakken. Det var tidligere antatt at dovendyrene sov 15-20 timer i døgnet og var våkne om natta for å spise, men i en studie på dovendyrenes søvnvaner i frihet, gjort av Dr. Neil Rattenborg og hans kollegaer fra Max Planck-instituttet for ornitologi i Starnberg i Tyskland, fant man ut at dovendyrene kun sover i underkant av 10 timer i døgnet.

Forplantning

Dovendyr har ikke en spesiell paringstid, men parer seg året rundt. Etter en drektighetstid på 5-6 måneder føder hunnen som regel en enslig unge.
Dovendyr er kjønnsmodne ved tre- til femårsalderen.

Ernæring

Dovendyr lever for det meste av unge skudd, blader og frukt.
Dovendyret har dårlig utviklet syn og hørsel, og bruker derfor luktesans og berøring når de leter etter mat.
Reinums Bilruter

Historie

1. januar 1954 overtok Reinum ruta til Niels Belland fra Arendal.
Mot slutten av 1973 ble Reinums Bilruter vedtatt oppløst, og Samferdselsdepartementet bestemte at selskapet skulle deles mellom de to tilstøtende rutebilselskapene Setesdal Bilruter og Vest-Telemark Bilruter (VTB) fra 1. januar 1974. Setesdal Bilruter overtok hovedavdelinga og verkstedet i Frolands Verk, mens VTB overtok avdelinga i Åmli. VTB fikk med ni kjøretøy og seks ansatte.
Bibliotekpark

En bibliotekpark (spansk: parque biblioteca) er et begrep som benyttes i den colombianske byen Medellín om urbane komplekser som består av et høyteknologibibliotek omgitt av store, offentlige rom med parker, gangstier og skulpturer. Bibliotekparkene er strategisk plassert i byens forsteder. De er oppført i moderne arketektoniske stiler, og flere verdenskjente arkitekter har vært med på å utforme dem, blant annet Giancarlo Mazzanti, Ricardo La Rotta Caballero og Hiroshi Naito. Prosjektplanen for bibliotekparkene ble utvikla i perioden 2003–2004.
Solmasse

En solmasse (symbol:  ) er en måleenhet for masse. Enheten svarer til massen til Solen, som er ca. 1.98892×10^30 kg.
Enheten brukes innen astronomi for å angi massen til stjerner, svarte hull og andre massive himmellegemer.
Austrheim kirke

Dagens kirke

Dagens kirke ble bygd i 1865 og står litt til øst for den gamle kirken. Den ble vigslet 2. april samme år av biskop Birkeland. Den er en hvitmalt langkirke i tømmer. Innvendig er veggene kledd med umalt, liggende furupanel. Kirken ble restaurert i 1938, 1979 og 1989/90, og den fikk innlagt elektrisitet i 1952.
I korskillet, mellom kirkeskipet og koret, står det skrevet på veggen «I det høie og hellige bor jeg, og hos dem / som er sønderknust og nedbøiet i ånden». I forbindelse med korskillet finner man også døpefonten og prekestolen.
Altertavlen er et maleri av Jesus i Getsemane, malt i 1862 som en kopi av Mengelsberg. Det står i en ramme i nygotisk stil. På rammen er det også to statuer; av Peter og Johannes. Rammen og statuene er like det man også finner i Meland kirke.
I kirken henger også en altertavle fra den gamle kirken. Denne altertavlen er fra andre halvdel av 1600-tallet, og er i barokk stil. Den ble restaurert på 1960-tallet.
Døpefonten er fra 1100-tallet, og ble tilbakeført til kirken fra Bergen Museum i forbindelse med kirkens 125-årsjubileum. Dette er en rektangulær kum i kleberstein.

Kirken fra 1600-tallet

I et kirkeregnskap fra rundt 1660 hører man første gang om en trekirke på Austrheim. Dette skal ha vært en liten trekirke. Den fikk da nye vinduer og man reparerte noen gamle vinduer. Utover på 16- og 1700-tallet ble det utført jevnlig vedlikehold på kirken, og etter et lynnedslag i 1711 ble hele taket lagt på nytt. I forbindelse med en bispevisitas i 1794, der særlig tårnet var i svært dårlig stand, fikk man pålegg om å pusse opp. Dette tårnet hadde vært nytt etter lynnedslaget. Kirken hadde også en altertavle som fremdeles er bevart og henger i dagens kirke.
Hviterusslands geografi

Topografi og drenasje

Hviterussland er bortimot helt flatt (gjennomsnittshøyden er 162 meter over havnivå), men diagonalt gjennom landet går Den hviterussiske fjellkjede (Belaruskaja Hrada), et noe høyereliggende område som består av individuelle åser fra sørvest til nordøst. Det høyeste punktet er Dziarzjynskaja (Dzerzjinskaja på russisk) på 346 meter, oppkalt etter Feliks Dzerzjinskij, leder for Russlands sikkerhetsapparat under Stalin. Nordlige deler av Hviterussland har et naturskjønt åslandskap med mange innsjøer og slake åser dannet av massene fra isbreer. I sør består omtrent en tredjedel av området rundt elven Pripjat av den lavtliggende og myrlendte sletten Polesie. 
Hviterussland har rundt 3 000 elver og 4 000 innsjøer, som utgjør en stor del av landskapet. Disse brukes til tømmerfløting, skipsfart og strømproduksjon. Store elver som bør nevnes er Daugava og Nemunas, som begge renner vestover, og Dnepr, som renner sørover, med sideelvene Berezina, Sozj og Pripjat. Pripjat og tilhørende kanal har knyttet sammen elvene Dnepr og Wisła i Polen siden Kievriket. Omtrent 20 000 elver og bekker, med en total lengde på 91 000 km, og rundt 11 000 innsjøer og vann, inkludert 470 innsjøer med areal på minst 0,5 km² hver. Narots er den største innsjøen (79,2 km², 25 meter dyp på det dypeste).
Rundt en tredjedel av landet er dekket med såkalt pusjtsji, store folketomme skogsområder. I nord er det bartrær som dominerer, men det finnes også bjørk og or her. Lenger sør vokser det også andre løvtrær. Skogen Belavezjskaja (Belovezjskaja på russisk) Pusjtsja lengst vest er den eldste og flotteste av skogene. Et reservat her verner om dyr og fugler, som i omkringliggende områder forlengst er utryddet. Reservatet strekker seg også inn i Polen, og begge land forvalter det.

Klima

Hviterussland har et fuktig kontinentalklima, som er mye det samme som klimaet i Litauen og nordlige deler av Ukraina. Vinteren er kald over hele landet, av og til iskald når kaldluft strømmer sørvestover fra Sibir, og snødekket ligger store deler av vinteren. Denne varer 105-145 dager, fra midten eller slutten av november til midten eller slutten av mars. Middeltemperaturen i januar er -6 til -8 ºC (til sammenligning har Oslo/Blindern -4,3 ºC). Somrene er derimot milde, og av og til kan man få varme dager i juli og august. Middeltemperaturen i juli er 17-18 ºC de fleste steder. Homel i sørøst har 18,4 ºC og har også landets offisielle varmerekord, 38,9 ºC, fra 7. august 2010. Sommeren og våren er som regel den våteste tiden på året, selv om det ikke kommer de store mengdene. Den årlige nedbørsnormalen varierer mellom 550 og 700 mm.
Toxochitona

Utseende

Små, gule sommerfugler. Forvingen er litt tilspisset, vingenes ytterkant litt ujevn. Forvingen har brun spiss.

Levevis

Larvene lever trolig av blågrønnbakterier, alger, lav og annet organisk materiale som de skraper av trestammer.
Disse sommerfuglene lever i skog, særlig tropisk regnskog.

Utbredelse

Slekten er utbredt i Sentral-Afrika.
Kuala Penyu

Byen

Byen Kuala Penyu har 659 innbyggere og regnes som innfallsporten til nasjonalparken Pulau Tiga.
Lyon erkebispedømme

Lyon erkebispedømme (latin Archidiocesis Lugdunensis) er et katolsk erkebispedømme med sete i Lyon i Frankrike. Erkebiskopen av Lyon tiltales som primas av Frankrike.
Det ble opprettet i det 2. århundre, og ble metropolitanerkebispedømme senere i samme århundre.
Frederik Christian Danneskiold-Samsøe

Ekteskap

I 1749 giftet han seg med Nicoline Rosenkrantz (1712-1771), datter av gehejmeråd, amtmann i Nyborg Christian Rosenkrantz til Skovsbo og Frederikke Louise f. Krag. I 1771 giftet han seg på ny, denne gang med Frederikke Louise f. von Kleist (1747-1771), datter af gehejmeråd, kammerherre, amtmand i Bredsted, Christian Adam von Kleist (1705-1778) og Sophie f. Rosenkrantz (1724-1770).
Danneskiold-Samsøe ble begravet i Vor Frue i København. I 1750 var han blitt malt av Peder Als, portrettet henger på Gisselfeld.
Orkla Foods Norge

Historie

Orkla Foods Norge ble etablert 1. oktober 2013, etter at de to matvaregigantene Stabburet og Rieber & Søn ble slått sammen.
Platyceroides

Utseende

Små til middelsstore, parallellsidige hjortebiller, svarte eller mørkt rødbrune. Kroppen er ganske kraftig punktert, oftest noe matt glinsende. Hannens kjever er ikke merkbart forstørret. Pronotum har sterkt rundede sider og er nærmest ovalt på form, betydelig bredere enn langt. Dekkvingene har tydelige lengdestriper, mellom disse kraftig punktert.

Levevis

Larvene utvikler seg i død ved, gjerne av løvtrær.

Utbredelse

Slekten har en ganske begrenset utbredelse på vestkysten av USA fra California i sør til Washington i nord.
Heath Wood-haugene

Heath Wood er et gravfelt bestående av 59 gravhauger fra vikingtiden nær Ingleby, Derbyshire, England. Det er det eneste kjente skandinaviske gravfeltet med gravhauger med kremasjonsgraver på De britiske øyer. Det antas å stamme fra Den store hedenske hæren som overvintret i England mellom 873-8 AD.

Arkeologiske undersøkelser

Under antikvaren Thomas Batemans utgravninger i mai 1855 fant man ut at noen av haugene var tomme kenotafhauger der kroppen formodentlig ikke var tilgjengelig. Utgravninger mellom 1998 og 2000 frembrakte en rekke funn som er tilgjengelige i Derby Museum. Det antas at haugene er fra samme periode som massegraven som ble oppdaget ved Repton noen få kilometer mot sør på 1950-tallet, bortsett fra at disse ikke kremasjoner.

Skogsområdet

Skogsområdet leies for tiden av skogbruksmyndigheten fra Church Commissioners og det er navngitt som «Derbyshire 101» som et Scheduled Ancient Monument. Stien som går gjennom skogen kobler herregården Foremarke Hall med Knowle Hill. Disse to eiendommene, og dette landet, var eid av Burdettfamilien og stien var nyttig når familien flyttet til Knowle Hill mens byggearbeidet pågikk, og de ville fortsatt ha hatt behov for å besøke kirken St. Saviour som familien bygget i 1662. I det attende århundre var Heath Wood faktisk ett enkelt felt og veksten av skog har bare skjedd siden da. Uten skogen ville gravstedet ha hatt god utsikt over Trentdalen. Stien som går gjennom skogen sneier pent noen av gravhaugene, og det antas at ingen gravhauger ble skadet da den ble anlagt.
Bruno Marinho

Karriere

Marinho startet karrieren i Brasil, og kom til Sverige i 2008. Her spilte han for FC Norrköping i en av de lavere divisjonene i det svenske fotballsystemet, men ble oppdaget og hentet inn på lån av Åtvidabergs FF, som den gang spilte i Superettan. Marinho ble etter noen måneders spill tilbudt permanent kontrakt.
Clinton Morrison

Klubbkarriere

Morrison begynte sin aktive karriere som fotballspiller hos Crystal Palace i 1996, men fikk ikke sin førstelagsdebut før mot Sheffield Wednesday i mai 1998, da han kom inn som innbytter for Neil Shipperley. I 1998/1999-sesongen ble han klubbens toppscorer, og fulgte opp i sesongen etter med å score 14 mål på 30 kamper. Da forholdet til manager Trevor Francis kjølnet utover 2001-sesongen la Birmingham City inn et bud på Morrison for 4,25 millioner pund i en byttehandel med Andy Johnson.
Hos Birmingham fikk han problemer med å takle det høyere liganivået, noe som førte til ti scoringer fordelt på to sesonger. Etter at han kom tilbake fra en skade i 2004/2005-sesongen etablerte han riktignok et målfarlig samarbeid med Emile Heskey. Den 24. august 2005 forlot han Birmingham, på grunn av manglende garantier om førstelagsplass, til fordel for gamleklubben Crystal Palace for to millioner pund. Her dannet han spisspar sammen med Andy Johnson og siden Dougie Freedman, og i november 2007 scorte han sitt mål nummer 100 for London-klubben. Da kontrakten med Palace gikk ut etter 2007/2008-sesongen dro han videre til Coventry City, hvor han skrev under en toårskontrakt i august 2008.
På litt over to sesonger scorte han over 20 mål på 90 seriekamper før han ble satt på overgangslisten mot slutten av 2009/2010-sesongen. I juli 2010 skrev han under på en toårskontrakt med Sheffield Wednesday, som akkurat da hadde rykket ned til Football League One.

Internasjonal karriere

Morrison var født i England, men valgte å spille for Irland og hadde anledning til å gjøre det fordi hans bestemor var fra Dublin. Han fikk sin landslagsdebut i en kamp mot Kroatia i august 2001, hvor han kom inn som innbytter og scorte Irlands andre mål i en kamp som endte 2–2. Han ble tatt ut i troppen til VM i fotball 2002 av landslagstrener Mick McCarthy, men fikk ikke spille en eneste kamp.
London Luton lufthavn

Historie

Den første flyplassen på stedet ble åpnet 16. juli 1938 av ministeren for lufttrafikk, Kingsley Wood. Under andre verdenskrig ble den brukt som base for jagerfly fra Royal Air Force. 
Etter krigen ble området gitt tilbake til distriktsrådet, som valgte å fortsette driften på kommersiell basis. Flere charterselskaper tok den i bruk, blant annet Euravia (senere Britannia Airways) og Monarch Airlines. I 1972 var den landets mest innbringende flyplass. I august 1974 fikk den seg en økonomisk knekk fra Clarksons, en av de største turoperatørene, gikk konkurs. 
I de neste femten årene foregikk det stadige ombygninger, hvorav den største var åpningen av en ny internasjonal terminal i 1985. På det tidspunkt hadde Ryanair begynt flyvninger til Irland. I 1990 fikk den sitt nåværende navn fordi man så at det var potensial for å få mer trafikk dersom flere tilreisende innså at flyplassen ligger nær London. I 1991 flyttet Ryanair sin base til Stansted, hvilket igjen førte til en nedgangsperiode. Mot slutten av 1990-årene ble dette reversert, da Airtours begynte med charterflyvninger fra Luton og lavprisselskapene Debonair og easyJet valgte å ta den i bruk. Sistnevnte selskap valgte Luton som sin hovedbase. 
For å gjøre reisen mellom London og flyplassen enklere, og dermed gjøre flyplassen mer attraktiv, har det blitt bygget en ny jernbanestasjon, Luton Airport Parkway. Det går tog til St. Pancras stasjon i London, nordover på Midland Main Line og på Thameslinks rute til Bedford i nord og St. Albans, London, Wimbledon, Sutton, Gatwick og Brighton i sør. Det er en gratis busstjeneste mellom denne stasjonen og flyplassen. 
I juli 2005 åpnet et stort påbygg til terminalbygningen. Samme år kom antallet passasjerer pr. år opp i over åtte millioner.
Didrik Solli-Tangen

Bakgrunn

Didrik Solli-Tangen vokste opp på tettstedet Heistad i Porsgrunn kommune. Hans yngre bror Emil Solli-Tangen er også sanger.
Han gjorde seg bemerket som operasanger i USA i 2009. I 2010 var Didrik Solli-Tangen en av deltagerne i Melodi Grand Prix. Den 23. januar 2010 gikk Didrik Solli-Tangen, sammen med A1, videre fra delfinalen i Skien til finalen i Oslo Spektrum som han gikk seirende ut av 6. februar. Han representerte Norge i Eurovision Song Contest 2010 på hjemmebane, men endte opp som nummer 20 av 25 i den internasjonale finalen.
Solli-Tangen studerte klassisk sang ved Barratt Due musikkinstitutt i Oslo, hvor han også ble god venn med Alexander Rybak.
Våren 2012 gikk Solli-Tangen til topps i kjendisutgaven av den norske realitykonkurransen 71° nord. Høsten 2014 var han programleder for Skal vi danse sammen med Katrine Moholt. Høsten 2017 var han blant deltakerne i NRK-programmet Stjernekamp. Der ble han nummer to, etter Adam Douglas.
Vålerenga Cricket Klubb

Vålerenga Cricket Klubb (stiftet i 2005) er en cricketklubb fra Oslo, som i 2013 spiller i 3. divisjon cricket for menn.
Laget ble startet av blant andre Anees Rauf og forfatteren Steffen Sørum. Målet var å skape en klubb med flerkulturell bakgrunn.
Laget rykket opp til 1. divisjon i 2009, men rykket ned igjen i 2. divisjon samme år.
Lochmann Original

Lochmann original, eller Original Musikwerke Paul Lochmann G.m.b.H  ble anlagt av Oscar Paul Lochmann i 1898 i spilledåsesenteret Leipzig. Lochmann var også gründer av, og en av oppfinnerne til, det første firma for platespilledåer, Symphonion, i 1886. Han var ansett å lage instrumenter av god kvalitet. Mye ressurser ble lagt på akustisk design av spilledåsene med tynn klangbunn, stol og lydpinne som på en fiolin. Det ble brukt moderne elektrifiserte verktøy og maskiner. Kvantitativt lå «Lochman Original» dog langt etter så vel firmaene Symphonion som Polyphon fra samme by.  Lochmann skal ha være den siste aktive produsenten i Tyskland, helt frem til 1. verdenskrig. Firmaet var aktivt til 1926, De siste årene skal kun andre mekaniske instrumenter ha blitt produsert og solgt.
Det er over ti kjente modeller av platespilleåser, samt noen modeller for ulike orkestrion (større musikkautomater tilkoblet med ulike instrumenter: orgel, piano, trommer etc)  De er navngitte etter antall toner som spilledåsen inneholder (=antall tenner på stålkammen), fra «20» til «172» (samt «200»-«500» for orchestrioner) og diameterne på platene varierer fra 13 cm til 62 cm (orchestrioner  74 cm og oppover) .
På Norsk Teknisk Museum finnes flere platespilledåser og en større musikkautomat  av firma Lochmann Original.
«Øster Riisøer 3»

Øster Riisøer III er bygget i Risør etter originaltegninger til jolle nr. 15 fra 1810. Tegningene befinner seg i Orlogsmuseet i København, men konstruktøren var svensk. Kanonjollen er bygget i 1991 av elever på kurs for trebåtbyggere, og er bygget av furu på spant av eik. Eikematerialene er hentet fra Slesvig, trær som ble plantet på kongelig ordre etter at flåten var røvet i 1807.
Kanonen ombord er en 24-punder, støpt i Sverige i 1794 nettopp for bruk ombord i kanonjoller. Den er således original og kommer fra Tøyhusmuseet i København. Kanonjolla har en besetning på 25 roere.
Det var flåteranet i 1807 som gjorde det nødvendig å bygge kanonjoller. I midten av august dette året, landsatte Storbritannia omtrent 30.000 soldater nord og syd for København. Fellesflåten var ikke utrustet og kunne ikke stoppe invasjonen. I tre redselsfulle netter i månedsskiftet august-september ble København bombardert. Over en tredjedel av byen ble ødelagt. Danskene ga opp og utleverte flåten; bestående av 15 linjeskip, 15 fregatter og over hundre andre fartøy.
Flåteranet førte Danmark-Norge over på fransk side i Napoleonskrigene, og dermed i krig med Storbritannia. Det medførte at også norskekysten ble blokkert av britene.
I syv år var Norge adskilt fra Danmark. Det medførte at nesten ikke noe korn, og vel så viktig; nesten ikke noe salt, ble importert til Norge. Det er denne adskillelsen som førte frem til Riksforsamlingen på Eidsvold i 1814 og Norges selvstendighet.
Mot britiske orlogsskip, var kanonjollene og kystfortene svært viktige. For i innenskjærs farvann – hvor det som oftest var lite vind – hadde jollene som rofartøy en taktisk fordel. Det er derfor ganske få tilfeller av at britiske fartøy var innenskjærs i norske farvann i løpet av årene 1807-14. Og de gangene de faktisk kom innenskjærs, gikk det ganske dårlig for britene; slik som ved slaget ved Alvøen utenfor Bergen 16. mai 1808. Britene flyktet hals over hode etter å ha blitt kraftig beskutt av fire kanonjoller og en kanonskonnert.
Kanonjoller var det ganske greit å bygge i Norge ved norske skipsverft. De var vant til å bygge treskrog av denne størrelsen. Også den viktigste utrustningen – kanonen – kunne produseres i Norge.
Søre Russøya

Søre Russøya er ei øy som er med og utgjør Russøyane, på Svalbard. Øyene ligger i Murchisonfjorden rett vest for Nordaustlandet, og er en del av Gustav V Land. Den er en del av Nordaust-Svalbard naturreservat.
Arealet av øya er om lag 10 km². Det høyeste punktet på øya ligger 71 moh.